Karo prievolė

Karo prievolė, arba privalomoji karinė tarnyba – privalomas piliečių įtraukimas į šalies ginkluotąsias pajėgas. Tai yra sistema, pagal kurią valstybė įstatymiškai reikalauja, kad tam tikro amžiaus piliečiai (dažniausiai vyrai) atliktų karinę tarnybą. Šiuolaikinė visuotinio šaukimo sistema atsirado Prancūzijos revoliucijos metu. Dauguma Europos valstybių vėliau perėmė šią sistemą taikos metu, kai tam tikro amžiaus vyrai tarnaudavo nuo vienerių iki aštuonerių metų aktyviojoje tarnyboje, o paskui būdavo perkeliami į rezervą.

 Istorija 

 Senovė 
Šaukimas į karinę tarnybą egzistuoja mažiausiai nuo senovės Egipto Senosios karalystės laikų (XXVII a. pr. m. e.), tačiau istorijoje buvo nedaug visuotinio šaukimo atvejų. Senovės Graikijoje ir Romos Respublikoje karinė tarnyba buvo privaloma suaugusiems vyrams piliečiams. Karinė tarnyba buvo epizodinė – vyrai tarnaudavo kelis mėnesius per metus karo laikotarpiu.

 Prancūzijos revoliucija ir Napoleono karai 
Prancūzija buvo pirmoji moderni tautinė valstybė, įvedusi visuotinę karinę prievolę kaip pilietybės sąlygą. 1793 m. rugpjūčio 23 d. Nacionalinis Konventas paskelbė levée en masse – masinę mobilizaciją, kurios metu visi 18–25 metų vyrai privalėjo registruotis karinei tarnybai. Pirmą kartą istorijoje buvo paskelbtas masinis šaukimas.

Napoleonas Bonapartas perėmė šią sistemą ir labai išplėtė kariuomenę, integruodamas dar daugiau šauktinių. Napoleono režimas kasmet šaukdavo dešimtis tūkstančių civilių, kurie buvo priversti palikti savo namus ir kaimus bei prisijungti prie kariuomenės. Tarp 1807 ir 1813 m. Prūsija sukūrė šaukimo sistemą, pagrįstą visuotinės tarnybos principu, kuri galiausiai tapo modeliu visai Europai.

 XIX–XX amžius 
Dešimtmečius prieš Pirmąjį pasaulinį karą visuotinis vyrų šaukimas pagal Prūsijos pavyzdį tapo norma Europos kariuomenėms. Pirmojo pasaulinio karo metu dvi šalys, kuriose lygi tol tarnavo tik savanoriai, įvedė šaukimą – 1916 m. Jungtinė Karalystė, 1917 m. – JAV.

Antrojo pasaulinio karo metu šaukimas buvo plačiai naudojamas visose kariaujančiose šalyse, leidžiant valstybėms greitai mobilizuoti dideles kariuomenes. Po Šaltojo karo daugelis Vakarų Europos valstybių atsisakė privalomosios karinės tarnybos, pereidamos prie profesionalių kariuomenių.

 Šaukimo sistemos tipai 
Egzistuoja kelios pagrindinės šaukimo sistemos:

 Visuotinė privalomoji tarnyba – visi tinkami vyrai (kai kuriose šalyse ir moterys) privalo atlikti karinę tarnybą. Pavyzdžiai: Suomija, Izraelis, Pietų Korėja.
 Loterijos sistema – šaukimas egzistuoja įstatymuose, tačiau tik dalis tinkamų piliečių yra kviečiami tarnauti atsitiktine atranka. Pavyzdžiai: Danija, Lietuva.
 Selektyvioji privalomoji tarnyba – kandidatai atrenkami pagal specifinius poreikius (pvz., medicinos personalas, pilotai). Pavyzdys: Norvegija.
 De jure sistema – privalomoji tarnyba egzistuoja įstatymuose, bet praktiškai nėra vykdoma. Pavyzdys: JAV.

 Alternatyvioji tarnyba 

Kai kuriose šalyse su šaukimo sistema egzistuoja alternatyviosios civilinės tarnybos galimybė tiems, kurie dėl ideologinių ar religinių įsitikinimų atsisako karinės tarnybos.

Suomijoje alternatyvioji civilinė tarnyba (siviilipalvelus) trunka 347 dienas ir yra numatyta Suomijos konstitucijos 127 straipsnyje. Austrijoje ir Šveicarijoje egzistuoja zivildienst – privalomoji bendruomeninė tarnyba, paprastai atliekama socialinėje srityje, pvz., ligoninėse, senelių namuose ar greitosios medicinos pagalbos tarnybose.

 Lietuvoje 
Alternatyvioji karo tarnyba Lietuvoje atliekama kaip valstybės gynybos pareigos vykdymo forma, skirta asmenims, kurie dėl religinių, pacifistinių ar kitų įsitikinimų negali atlikti privalomosios karo tarnybos su ginklu. Tarnyba yra privaloma, tačiau jos pobūdis yra nekarinis, todėl asmuo neatlieka kovinių užduočių, o įtraukiamas į civilinės ar paramos funkcijas valstybės gynybos sistemoje. Alternatyviojoje tarnyboje galima dirbti socialinės, medicinos, infrastruktūros ar civilinės apsaugos srityse, taip pat kituose valstybės tarnybos sektoriuose, kur reikalinga pagalba saugumui ir visuomenės funkcijų palaikymui.

Tarnybos trukmė dažniausiai atitinka privalomosios karo tarnybos laikotarpį, tačiau gali būti keičiama pagal konkrečius darbus ir poreikius. Asmuo, pasirinkęs alternatyviąją tarnybą, turi laikytis visų tarnybos tvarkos reikalavimų, periodiškai pateikti duomenis apie sveikatą ir dalyvauti paskirtose veiklose, o nevykdymas gali lemti administracinę ar baudžiamąją atsakomybę, kaip ir vengiant karinės tarnybos. Pasirengimas tarnybai ir jos vykdymas koordinuojamas per Karo prievolės ir alternatyviosios krašto apsaugos tarnybos sistemą, o pratybos ar praktiniai užsiėmimai gali būti derinami su tarnybos vykdymo vietomis, užtikrinant valstybės gynybos funkcijų tęstinumą.

 Moterų šaukimas 
Per visą istoriją moterys į ginkluotąsias pajėgas buvo šaukiamos tik keliose šalyse, priešingai nei visuotinė praktika šaukti tarnauti vyrus. Tradiciškai karinė tarnyba buvo laikoma vyriškumo išbandymu ir perėjimo iš berniuko į vyrą apeiga. Pastaraisiais metais ši pozicija buvo kvestionuojama remiantis tuo, kad ji pažeidžia lyčių lygybę, ir kai kurios šalys išplėtė privalomosios karo tarnybos prievolę moterims. 2015 m. Norvegija tapo pirmąja NATO nare ir pirmąja Europos šalimi, įvedusia privalomąją karinę tarnybą tiek vyrams, tiek moterims tomis pačiomis sąlygomis.

2006 m. aštuonios šalys (Kinija, Eritrėja, Izraelis, Libija, Malaizija, Šiaurės Korėja, Peru ir Taivanas) šaukė moteris į karinę tarnybą.

Kinijoje karo įstatymai leidžia šaukti į karinę tarnybą tiek vyrus, tiek moteris, tačiau praktikoje tarnaujantys asmenys yra savanoriai, nes didelė Kinijos populiacija (daugiau nei milijardas gyventojų) leidžia pasiekti karinius tikslus pasitelkiant savanorius. Vis dėlto provincijos pasilieka teisę šaukti žmones į tarnybą, jei savanoriais neįvykdomos nustatytos kvotos.

Švedija įvedė moterų šaukimą 2010 m., tačiau kadangi nacionalinė šaukimo sistema buvo sustabdyta tais pačiais metais, ji įsigaliojo tik 2017 m., kai privalomoji tarnyba (abiem lytims) buvo atnaujinta. Danija nusprendė išplėsti šaukimą moterims nuo 2025 m.

Izraelyje visuotinis moterų šaukimas egzistuoja nuo valstybės įkūrimo.

Moterų tarnyba Lietuvoje šiuo metu yra savanoriška, tačiau ji tampa vis intensyvesnių politinių ir visuomeninių diskusijų objektu: gynybos pareigūnai ir politikos formuotojai ragina suteikti moterims didesnį vaidmenį ginkluotosiose pajėgose, o kai kurie lyderiai perspėja, kad ilgalaikių saugumo iššūkių, demografinių apribojimų ir kintančios regioninio saugumo aplinkos akivaizdoje Lietuvai gali tekti įvesti privalomają moterų arba visuotinę karo prievolę.

 Šaukimas Lietuvoje 

 Istorinė raida 
1918 m. lapkričio 23 d. Lietuvos laikinoji vyriausybė išleido įsakymą formuoti pirmąjį Lietuvos pėstininkų pulką, žymėdama pirminę nacionalinių ginkluotųjų pajėgų organizaciją. Tarpukario Lietuvoje kariuomenė buvo plečiama ir iki 1923 m. išaugo iki maždaug 40 tūkst. karių.

Atkūrus Lietuvos nepriklausomybę 1990 m., Lietuvos ginkluotosios pajėgos buvo oficialiai atkurtos 1992 m. lapkričio 19 d. Lietuva modernizavo savo kariuomenę ir 2004 m. tapo NATO nare. Privalomoji pradinė karo tarnyba buvo nutraukta 2008 m. rugsėjį, pereinant prie profesionalios kariuomenės.

 Šaukimo atnaujinimas 2015 m. 
2015 m. pavasarį Lietuvos Respublikos Seimas priėmė sprendimą atnaujinti privalomąją karinę tarnybą. Sprendimą lėmė dvi pagrindinės priežastys: pasikeitusi geopolitinė situacija po Rusijos karinės intervencijos Ukrainoje ir nepakankamas Lietuvos kariuomenės padalinių komplektavimas.

Atnaujindama šaukimą, Lietuva pasirinko greitą metodą – nuo sprendimo (2015 m. vasaris) iki pirmųjų šaukimų (rugpjūtis) praėjo tik šeši mėnesiai. Iki 2016 m. jau buvo pašaukta apie 3 tūkst. šauktinių. Šaukimo atnaujinimas, kartu su dinamišku gynybos išlaidų didinimu ir pagreitinta karine modernizacija, buvo skirtas signalizuoti Lietuvos pasirengimą gintis.

 Sistema iki 2025 m. pabaigos 
Iki 2025 m. pabaigos kasmet į karo prievolininkų sąrašą buvo įtraukiami 18–23 metų Lietuvos piliečiai vyrai (taip pat 23–26 metų asmenys, kurie atidėjo tarnybą dėl aukštojo mokslo). Šauktiniai buvo atrenkami atsitiktine kompiuterine atranka. Privalomoji pradinė karo tarnyba truko 9 mėnesius. Didžioji dalis šauktinių tarnavo savanoriškai – prioritetas buvo teikiamas savanoriams.

Šauktiniai gaudavo mėnesinius mokėjimus ir kaupiamąją išmoką po tarnybos (maksimaliai apie 5 418 eurų), priklausomai nuo tarnybos įvertinimo (puikiai/gerai/patenkinamai). Tarnybą baigusiems kariams darbdavys buvo mokama 6 mėnesių subsidija, didinanti įsidarbinimo galimybes.

 2026 m. šaukimo sistemos reforma 
Nuo 2026 m. sausio 1 d. Lietuvoje įsigaliojo esminė šaukimo sistemos pertvarka, numatanti šiuos pagrindinius pokyčius:

 Amžiaus ribos: atlikti privalomąją pradinę karo tarnybą kviečiami 18–22 metų jaunuoliai. Į sąrašus patekę pilnamečiai moksleiviai kviečiami tarnauti iškart po mokyklos baigimo. Savanoriškai tarnybą galima atlikti iki 39 metų.
 Sveikatos patikrinimas: į karo prievolininkų sąrašą patekę 17 metų sulaukę vaikinai privalo pasitikrinti sveikatą, ir jeigu ji tinkama, tarnauti jie eis tik sulaukę 18 metų.
 Atidėjimo galimybių mažinimas: į aukštąsias mokyklas po įtraukimo į karo prievolininkų sąrašus įstoję studentai nebegali atidėti tarnybos. Šie jaunuoliai turi pasirinkti: imti akademines atostogas privalomajai pradinei karo tarnybai atlikti, rinktis jaunesniųjų karininkų vadų mokymus arba savanorišką nenuolatinę karo tarnybą.
 Tarnybos trukmė: privalomoji pradinė karo tarnyba trunka devynis mėnesius.
 Didesnės išmokos: tarnybą labai gerai įvertintiems kariams išmokama iki 7,5 tūkst. eurų. Savanoriškai tarnaujantiems išmoka didėja iki maždaug 9,8 tūkst. eurų.
 Vairavimo kursų kompensacija: baigę tarnybą kariai per 12 mėnesių nuo privalomosios pradinės karo tarnybos baigimo dienos gali susigrąžinti sumokėtas lėšas už sėkmingai baigtus B kategorijos vairavimo kursus.
 Trumpesnė tarnyba specialistams: kariuomenei svarbių profesijų (inžinerijos, medicinos, aviacijos technologijų ir kitų sričių) atstovams numatyta trumpesnė – trijų mėnesių – tarnyba, kurios metu įgyjami baziniai kariniai įgūdžiai. Po jos šie specialistai įtraukiami į aktyvųjį rezervą, o geriausiai įvertinti už tarnybą gauna iki 3685 eurų.
 Ilgesnė rezervo trukmė: kariuomenės rezervo trukmė ilginama nuo dešimties iki penkiolikos metų.

Šios reformos tikslas – padidinti Lietuvos gynybos pajėgumus ir užtikrinti didesnį parengtų rezervistų skaičių pasikeitusioje geopolitinėje aplinkoje. Planuojama, kad po reformos kasmet galės būti pašaukiama iki 5000 jaunuolių.

 Taip pat skaitykite 
 Karo tarnyba

 Šaltiniai 

 Nuorodos 
 Lietuvos kariuomenė – oficiali svetainė
 Karys.lt – informacija šauktiniams
 Šauktinių sąrašai

Kategorija:Kariuomenė
Kategorija:Totalinės institucijos